IZVEDBENA UREDBA KOMISIJE (EU) 2021/1329

z dne 10. avgusta 2021

o spremembi izvedbenih uredb (EU) 2020/2235, (EU) 2020/2236, (EU) 2021/403 in (EU) 2021/404 glede podaljšanja prehodnega obdobja za uporabo veterinarskih spričeval, veterinarskih/uradnih spričeval in uradnih spričeval, ki se zahtevajo za vstop nekaterih pošiljk v Unijo

(Besedilo velja za EGP)

EVROPSKA KOMISIJA JE –

ob upoštevanju Pogodbe o delovanju Evropske unije,

ob upoštevanju Uredbe (EU) 2016/429 Evropskega parlamenta in Sveta z dne 9. marca 2016 o prenosljivih boleznih živali in o spremembi ter razveljavitvi določenih aktov na področju zdravja živali („Pravila o zdravju živali“) (1) ter zlasti členov 213(2), 224(4), 230(1), 238(3) in 239(3) Uredbe,

ob upoštevanju Uredbe (EU) 2017/625 Evropskega parlamenta in Sveta z dne 15. marca 2017 o izvajanju uradnega nadzora in drugih uradnih dejavnosti, da se zagotovi uporaba zakonodaje o živilih in krmi, pravil o zdravju in dobrobiti živali ter zdravju rastlin in fitofarmacevtskih sredstvih, ter o spremembi uredb (ES) št. 999/2001, (ES) št. 396/2005, (ES) št. 1069/2009, (ES) št. 1107/2009, (EU) št. 1151/2012, (EU) št. 652/2014, (EU) 2016/429 in (EU) 2016/2031 Evropskega parlamenta in Sveta, uredb Sveta (ES) št. 1/2005 in (ES) št. 1099/2009 ter direktiv Sveta 98/58/ES, 1999/74/ES, 2007/43/ES, 2008/119/ES in 2008/120/ES ter razveljavitvi uredb (ES) št. 854/2004 in (ES) št. 882/2004 Evropskega parlamenta in Sveta, direktiv Sveta 89/608/EGS, 89/662/EGS, 90/425/EGS, 91/496/EGS, 96/23/ES, 96/93/ES in 97/78/ES ter Sklepa Sveta 92/438/EGS (Uredba o uradnem nadzoru) (2) ter zlasti člena 90 in člena 126(3) Uredbe,

ob upoštevanju naslednjega:

(1) Izvedbene uredbe Komisije (EU) 2020/2235 (3), (EU) 2020/2236 (4) in (EU) 2021/403 (5) med drugim določajo vzorce veterinarskih spričeval, veterinarskih/uradnih spričeval in uradnih spričeval, ki morajo biti priloženi pošiljkam živali in blaga pri vstopu navedenih pošiljk v Unijo. Navedene izvedbene uredbe so bile sprejete v okviru uredb (EU) 2016/429 in (EU) 2017/625. Uredba (EU) 2016/429 in navedene tri izvedbene uredbe se uporabljajo od 21. aprila 2021.

(2) Izvedbene uredbe (EU) 2020/2235, (EU) 2020/2236 in (EU) 2021/403 določajo prehodno obdobje za vstop pošiljk živali in blaga v Unijo, ki so jim priložena ustrezna spričevala, ki se zahtevajo za vstop navedenih pošiljk v Unijo in so izdana v skladu z ustreznimi vzorci spričeval iz zakonodaje Unije, veljavne pred 21. aprilom 2021, če so ustrezno podpisana pred 21. avgustom 2021. Zahteva se, da se navedena spričevala berejo v skladu s prehodnimi določbami iz navedenih izvedbenih uredb v zvezi s katerimi koli akti, ki so prenehali veljati in so navedeni v navedenih spričevalih. Navedeno prehodno obdobje se konča 20. oktobra 2021.

(3) Izvedbena uredba Komisije (EU) 2021/404 (6) poleg tega med drugim določa pravila o vzorcih veterinarskih spričeval, ki se uporabljajo za vstop nekaterih pošiljk živali, zarodnega materiala in proizvodov živalskega izvora iz tretjih držav, njihovih ozemelj ali območij v Unijo. Navedena izvedbena uredba določa prehodne določbe glede vstopa pošiljk živali, zarodnega materiala in proizvodov živalskega izvora iz tretjih držav, njihovih ozemelj ali območij v Unijo, ki so jim priložena ustrezna spričevala, izdana v skladu z zakonodajo Unije, veljavno pred 21. aprilom 2021, če so spričevala ustrezno podpisana pred 21. avgustom 2021. Zahteva se, da se navedena spričevala berejo v skladu s prehodnimi določbami iz navedene izvedbene uredbe v zvezi s katerimi koli akti, ki so prenehali veljati in so navedeni v navedenih spričevalih. Navedeno prehodno obdobje se prav tako konča 20. oktobra 2021.

(4) Prehodno obdobje, ki je trenutno določeno v izvedbenih uredbah (EU) 2020/2235, (EU) 2020/2236, (EU) 2021/403 in (EU) 2021/404, ne zagotavlja dovolj časa za uvedbo potrebnih ukrepov v tretjih državah in ozemljih za izdajo novih spričeval v skladu z zakonodajo Unije, ki se uporablja od 21. aprila 2021. V skladu s tem bi bilo treba prehodno obdobje iz navedenih izvedbenih uredb podaljšati do 15. marca 2022, tj. do datuma, do katerega bi potrebni ukrepi morali biti sprejeti in se začeti izvajati. Navedeno podaljšanje bi moralo pomagati pri prehodu na uporabo novih spričeval iz navedenih štirih izvedbenih uredb in preprečiti kakršne koli nepotrebne motnje v trgovini v zvezi z vstopom pošiljk v Unijo, ki spadajo na področje uporabe navedenih izvedbenih uredb.

(5) Zato je treba podaljšati prehodno obdobje iz izvedbenih uredb (EU) 2020/2235, (EU) 2020/2236, (EU) 2021/403 in (EU) 2021/404, da se tretjim državam in ozemljem zagotovi dovolj časa, da uvedejo potrebne ukrepe za nove zahteve za potrjevanje, ki se uporabljajo od 21. aprila 2021, za obdobje do 15. marca 2022, če je oseba, pooblaščena za podpis spričevala, ustrezno spričevalo podpisala pred 15. januarjem 2022, da se preprečijo kakršne koli nepotrebne motnje v trgovini.

(6) Izvedbene uredbe (EU) 2020/2235, (EU) 2020/2236, (EU) 2021/403 in (EU) 2021/404 bi bilo zato treba ustrezno spremeniti.

(7) Zaradi pravne varnosti bi morale spremembe izvedbenih uredb (EU) 2020/2235, (EU) 2020/2236, (EU) 2021/403 in (EU) 2021/404, določene v tej uredbi, začeti veljati čim prej.

(8) Ukrepi iz te uredbe so v skladu z mnenjem Stalnega odbora za rastline, živali, hrano in krmo –

SPREJELA NASLEDNJO UREDBO:

Člen 1 Sprememba Izvedbene uredbe (EU) 2020/2235 V členu 35 Izvedbene uredbe (EU) 2020/2235 se odstavek 1 nadomesti z naslednjim: „1. Pošiljke proizvodov živalskega izvora, sestavljenih proizvodov, kalčkov, namenjenih za prehrano ljudi, in semen, namenjenih za proizvodnjo kalčkov za prehrano ljudi, ki jim je priloženo ustrezno spričevalo, izdano v skladu z vzorci iz Uredbe (EU) št. 28/2012 in Izvedbene uredbe (EU) 2019/628, se do 15. marca 2022 sprejmejo za vstop v Unijo, če je oseba, pooblaščena za podpis spričevala v skladu z navedeno uredbo in navedeno izvedbeno uredbo, spričevalo podpisala pred 15. januarjem 2022.“

Člen 2 Sprememba Izvedbene uredbe (EU) 2020/2236 V členu 10 Izvedbene uredbe (EU) 2020/2236 se odstavek 1 nadomesti z naslednjim: „1. Pošiljke vodnih živali in proizvodov živalskega izvora iz vodnih živali, ki jim je priloženo ustrezno veterinarsko spričevalo, izdano v skladu z vzorcem iz Uredbe (ES) št. 1251/2008, se do 15. marca 2022 sprejmejo za vstop v Unijo, če je uradni inšpektor veterinarsko spričevalo podpisal pred 15. januarjem 2022.“

Člen 3 Sprememba Izvedbene uredbe (EU) 2021/403 V členu 27 Izvedbene uredbe (EU) 2021/403 se odstavek 1 nadomesti z naslednjim: „1. Pošiljke kopenskih živali in njihovega zarodnega materiala, ki so jim priložena ustrezna spričevala, izdana v skladu z vzorci iz uredb (ES) št. 798/2008 in (EU) št. 206/2010, izvedbenih uredb (EU) št. 139/2013 in (EU) 2018/659, Odločbe 2006/168/ES in Sklepa 2010/472/EU ter v skladu z izvedbenimi sklepi 2011/630/EU, 2012/137/EU in (EU) 2019/294, se do 15. marca 2022 sprejmejo za vstop v Unijo, če je oseba, pooblaščena za podpis spričevala v skladu z navedenimi uredbami, navedenimi izvedbenimi uredbami, navedeno odločbo in navedenimi sklepi, spričevalo podpisala pred 15. januarjem 2022.“

Člen 4 Sprememba Izvedbene uredbe (EU) 2021/404 V členu 6 Izvedbene uredbe (EU) 2021/404 se odstavek 1 nadomesti z naslednjim: „1. Pošiljkam živali, zarodnega materiala in proizvodov živalskega izvora iz tretjih držav, z njihovih ozemelj ali delov, s katerih je dovoljen vstop v Unijo v skladu z naslednjimi akti, in ki jim je priloženo ustrezno spričevalo, izdano v skladu z navedenimi akti, se vstop v Unijo dovoli do 15. marca 2022, če je oseba, pooblaščena za podpis spričevala v skladu z navedenimi akti, podpisala spričevalo pred 15. januarjem 2022: — Uredba (ES) št. 798/2008, — Uredba (ES) št. 1251/2008, — Uredba (EU) št. 206/2010, — Uredba (EU) št. 605/2010, — Izvedbena uredba (EU) št. 139/2013, — Izvedbena uredba (EU) 2016/759, — Izvedbena uredba (EU) 2018/659, — Odločba 2006/168/ES, — Odločba 2007/777/ES, — Odločba 2008/636/ES, — Sklep 2010/472/EU, — Sklep 2011/630/EU, — Izvedbeni sklep 2012/137/EU, — Izvedbeni sklep (EU) 2019/294.“

Člen 5 Začetek veljavnosti Ta uredba začne veljati dan po objavi v Uradnem listu Evropske unije.

Ta uredba je v celoti zavezujoča in se neposredno uporablja v vseh državah članicah. V Bruslju, 10. avgusta 2021 Za Komisijo predsednica Ursula VON DER LEYEN

(1) UL L 84, 31.3.2016, str. 1.

(2) UL L 95, 7.4.2017, str. 1.

(3) Izvedbena uredba Komisije (EU) 2020/2235 z dne 16. decembra 2020 o določitvi pravil za uporabo uredb (EU) 2016/429 in (EU) 2017/625 Evropskega parlamenta in Sveta glede vzorcev veterinarskih spričeval, vzorcev uradnih spričeval in vzorcev veterinarskih/uradnih spričeval za vstop pošiljk nekaterih kategorij živali in blaga v Unijo in njihove premike znotraj Unije, uradne potrditve takšnih spričeval ter o razveljavitvi Uredbe (ES) št. 599/2004, izvedbenih uredb (EU) št. 636/2014 in (EU) 2019/628, Direktive 98/68/ES ter odločb 2000/572/ES, 2003/779/ES in 2007/240/ES (UL L 442, 30.12.2020, str. 1).

(4) Izvedbena uredba Komisije (EU) 2020/2236 z dne 16. decembra 2020 o določitvi pravil za uporabo uredb (EU) 2016/429 in (EU) 2017/625 Evropskega parlamenta in Sveta glede vzorcev veterinarskih spričeval za vstop pošiljk vodnih živali in nekaterih proizvodov živalskega izvora iz vodnih živali v Unijo ter njihove premike znotraj Unije, in uradnega potrjevanja navedenih spričeval ter o razveljavitvi Uredbe (ES) št. 1251/2008 (UL L 442, 30.12.2020, str. 410).

(5) Izvedbena uredba Komisije (EU) 2021/403 z dne 24. marca 2021 o določitvi pravil za uporabo uredb (EU) 2016/429 in (EU) 2017/625 Evropskega parlamenta in Sveta glede vzorcev veterinarskih spričeval in vzorcev veterinarskih/uradnih spričeval za vstop pošiljk nekaterih kategorij kopenskih živali in njihovega zarodnega materiala v Unijo ter njihove premike med državami članicami, glede uradnega potrjevanja navedenih spričeval ter o razveljavitvi Sklepa 2010/470/EU (UL L 113, 31.3.2021, str. 1).

(6) Izvedbena uredba Komisije (EU) 2021/404 z dne 24. marca 2021 o določitvi seznamov tretjih držav, njihovih ozemelj ali območij, s katerih je dovoljen vstop živali, zarodnega materiala in proizvodov živalskega izvora v Unijo v skladu z Uredbo (EU) 2016/429 Evropskega parlamenta in Sveta (UL L 114, 31.3.2021, str. 1).